CELEX: E2020C0047
Language: bg
Date: 2020-05-25 00:00:00
Title: Делегирано решение на Надзорния орган на ЕАСТ от 25 май 2020 година № 47/20/COL за даване на одобрение на Норвегия да прилага дерогация от някои общи правила за авиационна безопасност съгласно член 14, параграф 6 от Регламент (ЕО) № 216/2008 [2020/1248]

3.9.2020   
            
            
               BG
            
            
               Официален вестник на Европейския съюз
            
            
               L 288/26
            
         
      ДЕЛЕГИРАНО РЕШЕНИЕ НА НАДЗОРНИЯ ОРГАН НА ЕАСТ
      от 25 май 2020 година
      № 47/20/COL
      за даване на одобрение на Норвегия да прилага дерогация от някои общи правила за авиационна безопасност съгласно член 14, параграф 6 от Регламент (ЕО) № 216/2008 [2020/1248]
      НАДЗОРНИЯТ ОРГАН НА ЕАСТ,
      като взе предвид акта, посочен в точка 66н от приложение XIII към Споразумението за ЕИП,
      като взе предвид Регламент (ЕО) № 216/2008 на Европейския парламент и на Съвета от 20 февруари 2008 г. относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО (1), както беше изменен (наричан по-нататък „Актът“), адаптиран към Споразумението за ЕИП с Протокол 1 към него и с Решение на Съвместния комитет на ЕИП № 163/2011, и по-специално точка 3, буква д) от приложението към посоченото решение.
      Като взе предвид по-специално член 14, параграфи 6 и 7 от Акта,
      Като взе предвид становището на Транспортния комитет на ЕАСТ, представено на 6 май 2020 г. под формата на мълчаливо одобрение, като първоначалната крайна дата за даване на становището беше предмет на едномесечно удължаване по изключение поради кризата, свързана с коронавируса,
      като има предвид, че:
      Норвегия уведоми Надзорния орган на ЕАСТ (по-нататък „Органа“) и Европейската агенция за авиационна безопасност (по-нататък „Агенцията“) за намерението си да ползва дерогация от изискванията на разпоредба FCL.905.SFI от приложение I към Регламент (ЕС) № 1178/2011 на Комисията (2), като предостави право на инструкторите за летателно обучение в симулатор (SFI) да предоставят обучение на кандидатите за сертификат за SFI, без да отговарят на изискването за най-малко 3 години опит като инструктори за квалификация за тип (TRI).
      В член 14, параграф 6 от Акта се посочва, че когато е възможно да се постигне с други средства равнище на защита, равностойно на равнището, произтичащо от прилагането на правилата за изпълнение на настоящия регламент, държавите членки могат да дадат одобрение в дерогация от горепосочените правила за изпълнение без дискриминация по национален признак.
      В съответствие с член 14, параграф 7 от Акта Органът направи оценка на необходимостта и равнището на защита, произтичащо от поисканата дерогация, въз основа на препоръка на Агенцията, издадена на 29 октомври 2019 г. (док. № 1094402) и коригирана на 6 ноември 2019 г. (док. № 1095781). Органът отбелязва също така, че искане за подобна дерогация вече е получило положителна оценка от Европейската комисия в Решение 2014/69/ЕС (3), и заключава, че, при условие че са изпълнени определени условия, с промяната ще се осигури равнище на защита, равностойно на равнището, произтичащо от прилагането на общите правила за авиационна безопасност.
      В съответствие с член 1 от Решение на Съвместния комитет на ЕИП № 163/2011 и адаптация а), посочена в точка 3 от приложението към него, терминът „държава(и) членка(и)“ следва да се счита, че включва, в допълнение към неговото значение в регламента, държавите от ЕАСТ.
      В съответствие с член 14, параграф 7 от Акта дерогация, предоставена на една държава от ЕАСТ, се нотифицира на всички държави от ЕАСТ, които също следва да имат право да прилагат тази дерогация. Следователно адресати на настоящото решение следва да са всички държави от ЕАСТ. Описанието на всяка дерогация и условията, с които е обвързана, следва да бъдат такива, че да се даде възможност на останалите държави от ЕАСТ да прилагат тази мярка, когато се намират в същото положение, без да е необходимо допълнително одобрение от Органа. Въпреки това държавите от ЕАСТ следва да уведомяват за прилагането на дерогации, тъй като техният ефект може да надхвърли границите на дадената държава от ЕАСТ.
      Мерките, предвидени в настоящото решение, са в съответствие със становището на Транспортния комитет на ЕАСТ,
      ПРИЕ НАСТОЯЩОТО РЕШЕНИЕ:
      
                  1.
               
               
                  Норвегия може да прилага дерогация от изискванията в точка FCL.905.SFI от приложение I към Регламент (ЕС) № 1178/2011, както е посочено в приложението към настоящото решение, при условие че са спазени условията, посочени в точка 4 от приложението към настоящото решение.
               
            
                  2.
               
               
                  Всички държави от ЕАСТ имат право да прилагат тази мярка, както е посочена в приложението към настоящото решение. Държавите членки уведомяват за това Органа, Агенцията и националните органи в областта на въздухоплаването.
               
            
                  3.
               
               
                  Адресати на решението са държавите от ЕАСТ. Текстът на английски език е автентичен.
               
            
                  4.
               
               
                  Нотификация за настоящото решение се изпраща на Норвегия, Исландия и Лихтенщайн.
               
            
         Съставено в Брюксел на 25 май 2020 година.
         
            
               За Надзорния орган на ЕАСТ, действащ съгласно Решение за делегиране № 103/13/COL
            
            Högni KRISTJÁNSSON
            
               Отговорен член на колегиума
            
         
         
            Carsten ZATSCHLER
            
               Приподписващ в качеството си на директор
            
            
               „Правни и административни въпроси“
            
         
      
      
         (1)  OВ L 79, 19.3.2008 г., стp. 1.
      
         (2)  Регламент (ЕС) № 1178/2011 на Комисията от 3 ноември 2011 г. за определяне на технически изисквания и административни процедури във връзка с екипажите на въздухоплавателни средства в гражданското въздухоплаване в съответствие с Регламент (ЕО) № 216/2008 на Европейския парламент и на Съвета (OВ L 311, 25.11.2011 г., стp. 1), както беше адаптиран към Споразумението за ЕИП с Протокол 1 към него.
      
         (3)  Решение 2014/69/ЕС на Комисията от 6 февруари 2014 г. за разрешаване на Швеция и Обединеното кралство да ползват дерогация от разпоредбите на някои общи правила за авиационна безопасност съгласно член 14, параграф 6 от Регламент (ЕО) № 216/2008 на Европейския парламент и на Съвета (ОВ L 39, 8.2.2014 г., стр. 60).
   
   
      
         ПРИЛОЖЕНИЕ
         Дерогация на държавите от ЕАСТ от Регламент (ЕС) № 1178/2011 по отношение на правата и изискванията, предвидени за инструкторите за летателно обучение в симулатор
         1.   Описание на искането
         
         В разпоредба FCL.905.SFI от приложение I към Регламент (ЕС) № 1178/2011 се установяват правата на инструкторите за летателно обучение в симулатор (SFI) и на SFI се забранява да обучават кандидатите за сертификат за SFI. В част-FCL се предвижда правото такова обучение да се предлага само от притежателите на сертификат за инструктор за квалификация за тип (TRI), при условие че притежават поне 3 години опит като TRI.
         С писмо от 11 юли 2019 г. (док. № 1080642) норвежкото правителство уведоми Органа за намерението си да прилага дерогация от изискванията на FCL.905.SFI от приложение I. Правителството на Норвегия уведоми Европейската агенция за авиационна безопасност („Агенцията“) с писмо от 20 август 2019 г. (док. № 1084282).
         Норвегия предложи да предостави на SFI правото да предоставят обучение на кандидатите за сертификат за SFI без да отговарят на изискването за опит от най-малко 3 години като TRI.
         2.   Оценка на искането
         
         2.1.   Необходимост
         
         Според Норвегия настоящата разпоредба на FCL.905.SFI от приложение I към Регламент (ЕС) № 1178/2011 не позволява на SFI да предоставят обучение на кандидатите за сертификат за SFI. В част-FCL се предвижда такова обучение да се предоставя от притежателите на сертификат за TRI, при условие че притежават най-малко 3 години опит като TRI. Много SFI, работещи като инструктори в курсове за SFI в Норвегия, не могат да изпълнят изискването да придобият статус на TRI с 3 години опит. Следователно тези SFI няма да могат да продължат да бъдат инструктори в обучения за SFI. Освен това много от настоящите SFI няма да бъдат в състояние да спазят изискванията за TRI по медицински причини.
         Въз основа на оценка от Норвегия на настоящото положение броят на TRI не е достатъчен, за да бъдат обучени достатъчно кандидати за сертификат за SFI и посрещнати нуждите на отрасъла от обучение. Съответно ако не бъде предоставена дерогация, ще има недостиг на квалифицирани инструктори за осигуряване на такова обучение, което би довело до смущения в обучението на пилоти, по-специално в сектора на търговските въздухоплавателни средства.
         2.2.   Равностойност на равнището на защита
         
         Норвегия предложи да се позволи на SFI, които не отговарят на изискването за най-малко 3 години опит като TRI, да обучават кандидатите за SFI. Тези SFI трябва да имат не по-малко от 3 години опит като инструктори като SFI, да преминат специален двудневен курс на обучение за инструктори за SFI, воден от инструктор за SFI, както и да са преминали оценка на компетентността. В допълнение Норвегия предложи към тези SFI да се прилага изискване да преминат оценка на компетентността в рамките на курс на обучение за SFI, за да може правото им за инструктори за SFI да продължи да бъде валидно.
         Агенцията се съгласи с оценката на Норвегия, че с предвидената дерогация се постига равнище на защита, равностойно на равнището, произтичащо от прилагането на общите правила за авиационна безопасност, по-специално благодарение на предложените допълнителни изисквания за обучение и проверки.
         3.   Описание на дерогацията
         
         Норвегия може, чрез дерогация от разпоредба FCL.905.SFI от Приложение I към Регламент (ЕС) № 1178/2011, да предостави право на SFI, които не отговарят на изискването за най-малко 3 години опит като TRI, да предоставят обучение на кандидатите за SFI.
         4.   Условия за прилагане на дерогацията
         
         Тези SFI трябва да имат не по-малко от 3 години опит като SFI, да преминат специален двудневен курс за инструктори за SFI, организиран от инструктор за SFI, както и да преминат оценка на компетентността.
         5.   Обща приложимост на дерогацията
         
         Всички държави от ЕАСТ могат да прилагат тази дерогация, при условие че са изпълнени условията в точка 4.